El Museu de Lleida ha viscut aquest dissabte al migdia moments de tensió després que hi hagin irromput per sorpresa una vintena de membres de la plataforma 'Sijena sí' per reivindicar l'entrega de les 44 peces del monestir aragonès que són a l'equipament lleidatà. Segons ha explicat el seu director, Josep Giralt, els manifestants han intentat desplegar una pancarta i han començat a ballar i cantar l'himne del col·lectiu. Els responsables del Museu han considerat que molestaven la resta de visitants i el vigilant els han convidat a marxar. Hi ha hagut empentes i algun insult però finalment l'incident no ha anat a més. Entre els membres de la plataforma també hi havia l'alcalde de Vilanova de Sixena, Alfonso Salillas. El conseller de Cultura, Lluís Puig, s'hi ha referit en un tuit: "Que un grup de persones de #Sixena (amb alcalde inclòs) vagin a provocar a l'interior del @museudelleida , sols demostra qui te la raó". La plataforma ja va organitzar un acte similar el 17 de juny al Museu Nacional d'Art de Catalunya (MNAC) a Barcelona, però en aquella ocasió els participants no arribaven a la desena i no hi  va haver cap topada amb els responsables de l'equipament. Josep Giralt ha volgut treure ferro a l'incident d'aquest dissabte però sí que ha retret l'actitud de l'alcalde de Vilanova de Sixena ja que, segons assegura, li ha demanat que col·laborés a calmar els ànims com a representant institucional i no ho ha fet.  Després de sortir del Museu de Lleida, els manifestants s'han dirigit cap al Bisbat de Lleida, on tenien previst entregar una carta al bisbe Salvador Giménez Valls. El bisbe, però, no hi era i l'han lliurada a un dels religiosos que viuen a l'edifici i que els ha obert la porta quan han trucat, també per sorpresa, segons fonts del Bisbat.  En un comunicat, la plataforma ha informat aquesta tarda que amb aquesta acció han volgut, de nou, "exigir el compliment de les sentències judicials i l'entrega immediata de les peces". Cal recordar que la  titular del jutjat d'instrucció número 1 d'Osca ha ordenat que el trasllat de les obres es faci abans del 31 de juliol, tot i que la Generalitat ha presentat recurs. En aquest sentit, l'alcalde de Vilanova de Sixena espera que la mobilització d'aquest dissabte serveixi "per donar alè i suport a l'acció judicial". A la carta que s'ha entregat al Bisbat es demana al prelat que "intervingui en el conflicte i faciliti el compliment de les sentències judicials" i que també entregui urgentment les 113 obres d'art de les parròquies de la Franja que estan en litigi. Asseguren que la missiva també s'ha enviat al Papa Francesc, al Nunci de la Santa Seu a Espanya, Renzo Fratini, al cardenal arquebisbe de Barcelona, Joan Josep Omella, i al bisbe de Barbastro-Monzón, Ángel Pérez. A l'acció hi han participat veïns i també representants polítics del PP, el Partit Aragonesista, la Chunta Aragonisista i Ciutadans. Al comunicat també afirmen que han repartit octavetes al carrer per demanar als veïns de Lleida que se sumin a la campanya de recollida de signatures a www.sijenasi.com

Summary: Moments de tensió al Museu de Lleida durant una mobilització sorpresa de membres de la plataforma 'Sijena sí'


La consellera Jordà destaca que la bona salut del certamen és un indicador de què "hi ha present i futur al sector agrari" ACN Lleida.-La 147a Fira de Sant Josep de Mollerussa ha tancat portes aquest dimarts a la tarda amb la visita d'unes 175.000 persones durant els quatre dies en què s'ha desenvolupat el certamen, unes 5.000 més que l'any passat. L'alcalde Marc Solsona ha fet un balanç positiu de l'edició d'enguany i ha destacat l'elevat grau de satisfacció dels expositors, dels quals el 81% ja ha expressat la seva voluntat de repetir presència l'any vinent. L'encarregada de cloure aquesta edició ha estat la consellera d'Agricultura, Teresa Jordà, qui ha destacat que aquestes xifres demostren la bona salut de la Fira de Sant Josep i, a la vegada, són un indicador de què "hi ha present i futur al sector agrari". En aquest sentit, ha apel·lat a treballar conjuntament administració i sector. Teresa Jordà ha felicitat l'organització d'un certamen firal en què "any rere any es compleixen amb èxit les expectatives" i ha posat en valor que després de gairebé un segle i mig "bategant", "Mollerussa continua reinventant-se". La consellera d'Agricultura ha destacat el fet que bona part Fira de Sant Josep es desenvolupi en un recinte exterior "perquè permet que la ciutat visqui la fira". Jordà ha exposat que "el 2019, 2020 i 2021 són anys en què hem d'acabar de consolidar el sector agroalimentari, un sector que possiblement no pot créixer molt més però que sí s'ha de falcar i hem de fer que segueixi vivint dignament d'allò que fa i estima". Per la consellera, "passejant per fires com la de Sant Josep de Mollerussa t'adones que hi ha present i futur i que, si treballem bé i les polítiques són encertades, hi ha relleu generacional".  Tot i això, ha Jordà reconegut que "hi ha moltes coses a fer perquè tenim la vocació de seguir produint aliments segurs i de qualitat en aquest país i també de cohesionar el territori", ha expressat abans de la cloenda. En aquest sentit, ha apel·lat a la col·laboració entre sector i administració perquè "si som capaços de fer-la de manera conjunta de ben segur que l'èxit està assegurat".    Satisfacció dels expositors L'alcalde de Mollerussa, Marc Solsona, ha destacat que s'han complert les expectatives pel que fa a visitants i, sobretot, ha posat en valor l'alt grau de satisfacció dels expositors. En concret, s'han efectuat enquestes al 75% dels expositors presents, un 81% dels quals ja han manifestat la seva voluntat de repetir presència l'any vinent, xifra que indica que "continuem mantenint el grau de fidelització a la fira", segons Solsona. El grau més elevat de satisfacció s'ha registrat entre els expositors del recinte exterior, ja sigui pel Saló del Tractor, perquè ha acompanyat el temps i per la mateixa conjuntura de mercat", ha dit l'alcalde. D'altra banda, un 66% dels expositors han vist acomplertes o superades les expectatives que tenien posades en la fira i han fet una bona valoració global del certamen. La 147a edició de la Fira de Sant Josep de Mollerussa ha comptat amb 294 expositors, 14 més que l'any passat, per la presència de les firmes de tractors, que assisteixen al certamen cada dos anys per l'alternança amb la Fira de Sant Miquel de Lleida. El certamen s'ha desenvolupat en recinte expositiu net de 25.147 metres quadrats, 5.000 més que l'any passat, amb maquinària agrícola, els pavellons multisectorials, la 39a edició del Saló de l'Automòbil, a més de la 4a edició del Saló del Tractor.

Summary: La 147a Fira de Sant Josep de Mollerussa tanca portes amb la visita de 175.000 persones


El Departament de Salut ha anunciat que incoarà un expedient sancionador a l'associació Dolça Revolució presidida per Josep Pàmies, conegut en l'ambient pseudocientífic pels seus suposats remeis contra malalties diverses, pel fet que a la pàgina web de l'entitat es feia publicitat d'un medicament contra l'autisme declarat il·legal a Espanya des de l'any 2010. Aquest medicament era un dels objectes de debat també d'una conferència titulada 'L'autisme és recuperable' prevista per al 14 d'octubre a Balaguer. Salut va advertir els organitzadors que no podien fer esment d'aquest producte, i davant les advertències, els responsables de la xerrada van decidir suspendre l'acte. Segons Salut a la conferència es preveia parlar del producte MMS, un medicament declarat il·legal per l'Agència Espanyola de Medicaments i Productes Sanitaris l'any 2010. Davant d'aquest fet, la Direcció General d'Ordenació Professional i Regulació Sanitària del Departament de Salut va advertir els organitzadors i col·laboradors en l'organització d'aquesta jornada que no es podia fer cap menció, directa o indirecta, d'aquest o de qualsevol altre producte que contingués clorit sòdic o clorit de sodi, ja fos per al tractament de l'autisme o per al de qualsevol altra malaltia. Davant d'aquests advertiments, els organitzadors van decidir, finalment, suspendre la conferència. En paral·lel, la mateixa Direcció General va instar Pàmies, un dels organitzadors de la jornada, a retirar del seu web les pàgines que oferien testimonis de l'ús del producte MMS en el tractament de diverses malalties. De la mateixa manera, se l'instava a retirar del web qualsevol referència a aquest o a qualsevol altre producte que contingués clorit sòdic o clorit de sodi per al tractament de qualsevol tipus de malaltia.  Finalment, Salut preveu incoar en els propers dies un expedient sancionador a l'associació Dolça Revolució per fer publicitat d'un producte que té la consideració de medicament il·legal, infracció que, segons se subratlla des del Departament, està classificada com a molt greu.

Summary: Salut expedientarà l'associació de Josep Pàmies per fer publicitat d'un medicament il·legal contra l'autisme


"Malgrat que em pugui saber personalment més o menys greu per un company com l'Alfred Bosch, crec que s'havia d'actuar amb aquesta exigència. No pot ser d'una altra manera". Així s'ha expressat la consellera de Salut, Alba Vergés, sobre la dimissió de Bosch per la seva gestió del presumpte cas d'assetjament sexual al Departament d'Afers Exteriors. En declaracions a Catalunya Ràdio, Vergés ha indicat que ERC ha mostrat "l'autoexigència enorme" que s'ha de tenir davant d'aquest tipus de casos, "i sobretot quan passen en un entorn polític, que és públic, i que té una responsabilitat afegida". Vergés ha apuntat que el que Bosch ha fet és dimitir "si no s'ha fet prou bé o prou ràpid". "Aquesta és una exigència que hem de tenir tots. Assetjaments sexuals, violència masclista i tot allò que ha estat invisibilitzat i silenciat no pot seguir així. Una mostra és aquesta dimissió", ha afegit.

Summary: Vergés: "Malgrat que em pugui saber més o menys greu per Bosch crec que s'havia d'actuar amb aquesta exigència"


Uns 300 clients del càmping Blanc d'Eivissa de Blanes s'han concentrat aquest divendres davant de l'Ajuntament per reclamar que no es tanqui l'ampliació de les instal·lacions il·legals a finals de mes. Es tracta d'un ordre, aprovat per decret d'alcaldia, que obliga als propietaris del càmping a tancar l'espai ocupat des de fa anys i on es dona de termini màxim fins al 21 de novembre. Els manifestants són famílies, la majoria amb fills, que no volen quedar-se sense aquesta segona residència. Denuncien que l'anunci de tancament els ha agafat per sorpresa i fins i tot alguns ja han pagat la quota anual de lloguer de temporada de parcel·la. També estan estudiant si ho porten al Síndic de Greuges. L'Ajuntament ha explicat que el càmping podria sol·licitar una pròrroga en els pròxims dies. Els concentrats representaven les més de 250 famílies afectades per l'ordre de tancament de l'ampliació del càmping Blanc d'Eivissa de Blanes que fa uns anys es van ampliar de forma il·legal. Fa uns dies, l'Ajuntament va informar al propietari del càmping que tenia fins al 21 de novembre de termini per tancar aquest espai. "No en sabíem res", es queixava la Rosa, una clienta de Barcelona que fa molts anys que ve a passar els caps de setmana i festius al càmping. Explica que han decidit mobilitzar-se per demanar a les administracions que treballin per evitar el tancament.  Com ella, hi ha moltes famílies que han invertit diners amb la compra de bungalows o millores en la parcel·la per la qual paguen un lloguer. "La meva filla s'ha comprat aquest setembre una caravana per seguir aquí i com la meva filla molta gent", ha explicat.  Alguns clients ja han pagat els més de 4.000 euros que val la quota anual perquè desconeixien el risc que hi havia de tancament. És el cas de la Raquel González, que ha explicat que l'establiment els ha retornat l'import i que estan mirant com les quotes. Des de fa tretze anys que va al càmping i aquest estiu es van vendre el bungalow per comprar-se una caravana de 16.000 euros. Espera que el tancament no es faci efectiu. Explica que les parcel·les són més grans que a altres indrets, fan uns 90 metres quadrats, i que això els impediria poder-se instal·lar en un nou emplaçament perquè l'estructura que tenen està pensada per aquestes dimensions.  Els llogaters estan estudiant portar el cas al Síndic de Greuges. I avisen que, en cas que no se suspengui el tancament, hi hauran noves mobilitzacions. Dimecres passat el propietari del càmping va sol·licitar una reunió amb l'alcalde. La direcció va expressar que estudiarien presentar un escrit sol·licitant una pròrroga del tancament. Aquest divendres, però, no s'havia rebut cap petició.  El Blanc d'Eivissa no és l'únic càmping afectat per les ampliacions il·legals. També hi ha el Bella Terra. El juny del 2017, l'equip de govern va aprovar el POUM sense incloure aquestes zones i evitant-se, així, poder-les legalitzar tot seguint les indicacions d'Urbanisme. També se'ls ha multat amb importants sancions: 1,5 milions d'euros per a Bella Terra i 1,3 milions d'euros per al Blanc d'Eivissa per haver fet les ampliacions sense les llicències en uns terrenys que no són urbanitzables.

Summary: Uns 300 clients del càmping Blanc de Blanes protesten per reclamar que no es tanqui l'ampliació il·legal a finals de mes


La comunitat de fallaires del Pirineu ha acordat constituir una Coordinadora de les Festes del Foc amb l'objectiu de mantenir els orígens i l'essència de la festa. La formaran set membres de Catalunya i l'Aragó, és a dir, un membre per comarca fallaire més un representant de l'Associació de Municipis Fallaires. A aquests s'hi sumaran set membres d'Andorra i uns altres set de França. La directora de la Càtedra d'Educació i Patrimoni Immaterials dels Pirineus de la Universitat de Lleida i fallaire, Sofia Isus, ha remarcat la importància d'aquesta Coordinadora per evitar que la festa "mori d'èxit". Aquest ha estat el tema central que s'ha tractat a la desena Trobada Internacional de Fallaires del Pirineu que ha tingut lloc a la Pobla de Segur (Pallars Jussà) en la que han participat una cinquantena de representants de vint pobles de Catalunya, l'Aragó, Andorra i, per primer cop, també de França. El reconeixement per part de la UNESCO de les Festes del Foc als Pirineus com a patrimoni de la humanitat l'any 2015 va suposar un impuls per a la valorització de la festa de les Falles, Haros, Halhas i Brandons. Aquest reconeixement ha fet que en els darrers anys nombrosos pobles recuperin o introdueixin aquesta tradició als seus calendaris. Concretament, pel reconeixement de la UNESCO, l'any 2015, hi havia 64 pobles inscrits mentre que en l'actualitat n'hi ha 94. En aquest sentit, una de les feines de la Coordinadora de les Festes del Foc serà la de decidir qui pot formar part d'aquest reconeixement de la UNESCO. "No es pot dir falles a tot el que es fa, hi ha d'haver criteris" ha explicat Sofia Isus, que ha remarcat la necessitat d'organització de la comunitat fallaire perquè la festa de les falles "no es banalitzi" degut al turisme i, en definitiva, "no mori de l'èxit".  La creació d'aquest comitè internacional per salvaguardar la festa de les falles ha estat el punt central de la X Trobada Internacional de Fallaires dels Pirineus que s'ha celebrat a la Pobla de Segur. Al debat hi han participat una cinquantena de representants de vint pobles i s'ha acordat que la  trobada de l'any vinent se celebrarà a Occitània. És la primera vegada que la Pobla de Segur acull la trobada, que ha estat organitzada per l'associació de Fallaires i Pubilles de la Pobla de Segur. El seu president, David Garín, ha explicat que l'objectiu de la trobada és compartir experiències i "un motiu més de festa per debatre i resoldre dubtes". Per la seva banda, l'alcalde del municipi, Marc Baró, s'ha mostrat "content" de poder acollir la trobada, ja que es tracta d'una festa "molt arrelada i que aglutina la major part del poble". La X Trobada Internacional de Fallaires del Pirineu ha concentrat les activitats tècniques al matí mentre que al migdia i a la tarda s'han concentrat les activitats lúdiques. El dinar popular ha reunit unes 200 persones i el programa s'ha completat amb la conferència 'Cap a la salvaguarda de les Festes del Foc' a càrrec de Joan Reguant, una cercavila i el ball de fi de festa.

Summary: Els fallaires del Pirineu acorden constituir un comitè internacional per preservar l'essència de la festa


El govern de la Roca del Vallès, format pels grups municipals d'ERC i del PSC, presentarà aquest dijous un manifest conjunt per mostrar la seva repulsa envers l'actuació del govern de l'Estat des del passat 20 de setembre. El document rebutja les represàlies "polítiques i jurídiques" envers les institucions catalanes i les intervencions dels "cossos de seguretat de l'Estat" que van culminar l'1 d'octubre, "amb la brutalitat policial en voler retirar les urnes". En aquesta línia l'executiu condemna de forma "clara i enèrgica" qualsevol tipus de violència, en al·lusió també "a la successió d'agressions protagonitzades per la ultradreta en recents manifestacions". L'Ajuntament de La Roca ha decidit instal·lar de forma permanent a la balconada de l'edifici consistorial una pancarta amb el lema 'Som gent de pau, llibertat presos polítics', per recordar la represàlia político-jurídica del govern espanyol i per exigir el respecte a les institucions legítimes i al poble català. Es dóna la circumstància que Salvador Illa, Secretari de l'Àrea d'Organització del PSC, és originari d'aquest municipi vallesà i va ser-ne alcalde entre els anys 1995 i 2005.

Summary: ERC i el PSC de La Roca signen un manifest conjunt per rebutjar l'actuació del govern espanyol des del 20 de setembre


L'expresident de Croàcia Stjepan Mesic impulsarà un comitè de personalitats polítiques i socials per donar suport als líders independentistes empresonats i condemnats per l'1-O. Segons ha explicat el conseller d'Acció Exterior, Alfred Bosch, després de reunir-se aquest divendres a Zagreb amb Mesic i altres dirigents rellevants de Croàcia, un dels objectius del comitè serà posar-se en contacte amb tots els polítics a la presó per "poder donar-los personalment el seu suport". En declaracions a l'ACN, Bosch ha dit que Mesic "no entenia com des dels poders de l'Estat s'optava per enviar gent a la presó, suspendre un govern o reprimir policialment", ja que "aquests mecanismes només empitjoren les coses". El que va ser l'últim màxim representant de Iugoslàvia i president de Croàcia entre el 2000 i el 2010 ha subratllat que és "partidari del diàleg" i ha recordat que ell va ser presoner polític.  La iniciativa croata que liderarà Mesic es vol inspirar en el comitè eslovè per donar suport als presos independentistes, que es va formalitzar a l'octubre.

Summary: L'expresident croat Mesic impulsa un comitè de personalitats polítiques i socials de suport als líders catalans a presó


El Consorci del Turó de la Seu Vella de Lleida ha aprovat aquest dijous un pressupost de 773.200 euros per aquest 2017, xifra que suposa un increment del 5,35% respecte al de l'exercici anterior. Els eixos principals de treball per aquest any són l'inici de la redacció del Pla Estratègic del Turó 2030, que haurà de recollir els nous usos del conjunt i el pla museogràfic amb l'ús de noves tecnologies, i la reescriptura de la memòria de la candidatura del Turó de la Seu Vella com a Patrimoni Mundial per la Unesco. També es duran a terme obres durant els pròxims dos anys, com és el cas de les restauracions de la Porta dels Apòstols, de les cobertes del claustre i del campanar, que compten amb una inversió d'1,7 milions d'euros per part de la Generalitat, i de 400.000 euros per part del Ministeri d'Educació, Cultura i Esport. Durant el 2016, van visitar el conjunt monumental del Turó de la Seu Vella un total de 86.830 persones, un 3.95% més que l'any anterior, segons ha informat el Consorci.  L'alcalde de Lleida i president del Consorci del Turó de la Seu Vella, Àngel Ros, ha explicat que, en les reunions d'aquest dijous del Consell General i de la Comissió Executiva del Consorci, també s'ha aprovat la liquidació del pressupost del 2016, que s'ha tancat amb un superàvit de 55.137 euros. La Seu Vella ha registrat un augment de les visites del 3,95%, arribant el 2016 als 86.830 visitants. És la dinàmica que s'està tenint els últims anys pel que fa a les visites i els usuaris d'activitats culturals al Turó, amb una línia ascendent continuada, segons ha destacat Ros. L'alcalde de Lleida ha explicat que els eixos de treball del Consorci per aquest 2017 se centren en diferents àmbits i que passen per la redacció de la memòria de la candidatura de la Seu Vella com a Patrimoni Mundial per la Unesco. El febrer de l'any passat la Seu Vella va entrar a la llista indicativa de l'Estat i es van fer un seguit de recomanacions que han de servir per reescriure el document que s'ha de tornar a presentar enguany. El Turó com a experiència cultural és un altre dels camins a potenciar, focalitzant en el conjunt d'activitats culturals que s'hi desenvoluparan, per als diferents públics, i d'àmbits variats, com ara el musical, l'escènic o patrimonial. En aquest sentit, Àngel Ros ha recordat que la Seu Vella acollirà el nou Festival de Música d'Estiu, que recull l'herència del cicle Concòrdia, amb la programació de cinc concerts per als caps de setmana del mes de juliol. La millora de la senyalització general del Turó es recollirà en un pla de mitjans de comunicació i d'identificació del conjunt i de senyalística. Igualment, es potenciarà la gestió del coneixement, amb un treballar amb la millora del conjunt monumental que tindrà una vessant de discurs i una altra d'obres. En aquest apartat, l'alcalde de Lleida ha agraït el suport de la Generalitat, que invertirà 2,1 milions d'euros en dos anys en actuacions al Turó, alguna amb el cofinançament del Ministeri d'Educació, Cultura i Esport.  El director general d'Arxius, Biblioteques, Museus i Patrimoni de la Generalitat, Jusèp Boya, ha detallat quines són les actuacions que s'hi faran de manera immediata, que començaran a finals del 2017 i continuaran durant el 2018. Així, es restauraran les cobertes del claustre i de la part de les voltes interiors, amb un pressupost de 600.000 euros que aportarà la Generalitat i 400.000 euros de l'Estat. Es durà a terme la segona fase de restauració del campanar de la Seu, que consisteix en l'arranjament dels tres pisos interiors del campanar i la part superior, la part que va quedar pendent de la primera fase. I també s'actuarà en els paraments i la coronació de la Porta dels Apòstols i els elements d'interès artístic. La intervenció serà, com ha apuntat Boya, "emblemàtica" i comptarà amb un pressupost d'uns 600.000 euros. Un cop es tingui el projecte tècnic es farà una sessió oberta a l'estament científic de la ciutat i del país perquè puguin participar-hi i integrar-se en el procés. El director general de Patrimoni també ha manifestat que s'està treballant en la base d'un Pla Estratègic del Turó 2030, que podria estar acabat l'any que ve. Segons ha explicat Boya, el document l'esperona la candidatura Unesco però l'objectiu és "tenir un monument que reprèn el seu esplendor i que té aquesta capacitat d'actuar com a element que situï la centralitat patrimonial i artística de la ciutat de Lleida".  Jusèp Boya ha comentat que el pla ha de recollir els nous usos del monument lúdics, culturals i esportius, així com també ha de contemplar "el monument en tota la seva complexitat", com per exemple introduir el concepte de fortalesa. Altres aspectes a tenir en compte són la manera amb què s'ha d'actuar en l'entorn, la seva accessibilitat i el pla museogràfic, que incorpori l'ús de les noves tecnologies com a element de singularitat de la visita al conjunt del turó, perquè tot plegat apel·li a la part del coneixement, sensorial i lúdica. "El valor social, la recerca de la sostenibilitat econòmica i de la recerca de la felicitat" són punts que s'han de valorar, segons el director general d'Arxius, Biblioteques, Museus i Patrimoni.

Summary: El Consorci de la Seu Vella començarà a redactar enguany un pla estratègic, que preveu nous usos per al conjunt del turó


El celler Rendé Masdéu ha presentat aquest dissabte el 'Vi Solidari' a l'Espluga de Francolí. El vi s'ha elaborat amb les aportacions, principalment, dels cellers de la DO Conca de Barberà i està previst que distribueixin unes 10.000 ampolles. Els diners recaptats amb aquesta iniciativa solidària es destinaran a la construcció de les noves instal·lacions Rendé Masdéu, ja que els aiguats, d'ara fa un mes, les van engolir. La propietària del celler, Mariona Rendé, ha agraït el suport rebut del sector i ha subratllat que el nou vi és un vi "jove, fred i molt versàtil". A banda, durant aquest cap de setmana, la Riuada Solidària ha organitzat un reguitzell d'activitats en benefici dels afectats per la llevantada. El vi s'ha elaborat amb diferents varietats de la Conca de Barberà, com són el trepat o el cabernet. Es tracta d'un vi jove, fred, especiat amb fruita, que segons Rendé, és un vi "molt versàtil que pot maridar molt bé tant amb un pa amb tomaca com una carn a la brasa". La família Rendé Masdéu vendrà aquestes ampolles als distribuïdors que venen als supermercats i als especialitzats. Tot i que encara no saben com evolucionaran les vendes, la recaptació es destinarà a la construcció d'unes noves instal·lacions. "Estem súper agraïts. Sempre dic que ni vivint cent anys tindríem temps per agrair tot el suport de la gent i del sector. És una cosa que no ens esperàvem", ha expressat la propietària. Per això, ha tornat a agrair l'ajuda rebuda per part dels proveïdors que han proporcionat la matèria primera - ampolles, taps, etiquetes, cartó- per fer viable la recuperació del seu negoci. En la presentació, conduïda pel periodista Xavier Graset, també s'ha presentat l'etiqueta solidària que es podrà afegir a les ampolles dels elaboradors de vi de Catalunya que ho vulguin. D'aquesta manera, els cellers col·laboradors recaptaran un euro per cada botella. En marxa els actes de la 'Riumuntada' A banda, des d'aquest divendres s'ha donat el tret de sortida a la 'Riumuntada'. Els organitzadors han programat una vintena d'actes a l'Espluga de Francolí durant tot el cap de setmana per pal·liar els danys causats pels aiguats, d'ara fa un mes, a la Conca de Barberà. Aquest mateix dissabte s'han organitzat caminades per la llera del riu amb diversos experts, una subhasta solidària d'art, un espectacle infantil, un vermut popular a la Font Baixa, un espectacle de dansa i un concert de música clàssica. Prèviament, en la primera jornada, Tomàs Molina, Assumpta Farran, Jordi Castellví i Mireia Segú van participar d'una taula rodona al Museu de la Vida Rural. Aquests experts van debatre les causes del creixement del cabal del Francolí i van reflexionar sobre canvi climàtic i els mecanismes per minimitzar els futurs episodis de les riuades. Tot seguit, la cantant vallenca Maria Jacobs va actuar a la sala Maria Font del MVR davant de més de 150 persones. Concerts al Monestir de Poblet i al Pavelló del Casal El Festival Internacional d'Orgue va celebrar un concert extraordinari al Monestir de Poblet amb l'organista Juan de la Rubia i la soprano Marta Mathéu. A l'inici de l'actuació es va fer un minut de silenci en record a les víctimes. Hi va assistir el president de la Generalitat, Quim Torra, i la delegada del govern espanyol a Catalunya, Teresa Cunillera. En un ambient més festiu, centenars de persones van ballar a ritme dels Xeic!, l'Orquestra Mitja Nit, la Xaranga Bufacanyes i La Moska Gat al Pavelló del Casal. Pel que fa a la venda dels paraigües solidaris, avança a molt bon ritme, segons els organitzadors. Es venen a 10 euros i s'utilitzaran en la performance prevista per a aquest diumenge a les dotze del migdia. Es tracta de l'acte central de la 'Riumuntada' que es farà a l'anomenada zona zero. Els participants estan convocats una hora abans a les instal·lacions de Drac Actiu per assajar la coreografia.

Summary: El celler Rendé Masdéu distribuirà 10.000 ampolles del 'Vi Solidari' per refer-se després dels aiguats


El director general de Transports, Pere Padrosa, ha reclamat a l'Estat que el traspàs de competències per atorgar llicències de Vehicles de Transport amb Conductor (VTC) es faci "amb totes les garanties" i s'acompanyi "dels recursos necessaris". Padrosa demana al Ministeri que sigui conscient del compromís que adopta, i li recorda també que el traspàs comporta una modificació de la llei que ha de tenir majoria al Congrés dels Diputats. "No és lícit ni lògic que tinguem un problema al territori i que les competències estiguin a Madrid", ha dit Padrosa, en relació a la vaga indefinida dels taxistes que ha col·lapsat el centre de Barcelona. El director general confia que la reunió d'aquest dilluns serveixi perquè el Ministeri "comenci a agafar compromisos" i es garanteixi "la cohabitació" entre els taxistes i el sector VTC (unes llicències que utilitzen Uber i Cabify). Padrosa ja avança que, pel què pertoca a la Generalitat, demà aprofitaran la reunió amb els taxistes per invocar-los a establir "un diàleg ampli" i demana al col·lectiu que abandoni els bloquejos i garanteixi "la mobilitat" a Catalunya.

Summary: Padrosa reclama a l'Estat que el traspàs de competències del sector del taxi es faci "amb totes les garanties"


El ministre d’Hisenda, Cristóbal Montoro creu que els “representants polítics” de Catalunya “aviat” estaran “en condicions” d’assistir a les reunions de negociació del nou sistema de finançament autonòmic. Segons Montoro, “arribarà un moment” que la Generalitat veurà que “cal seure” a abordar amb el govern espanyol i la resta de CCAA els continguts d’un plantejament que “tan interessa als catalans”. Montoro ha avançat que les CCAA tancarà en el 2017 amb un dèficit públic “per sota” de l’objectiu del -0,6%, fet que demostra que les CCAA “quan han tingut recursos els han dedicat fonamentalment a reduir el dèficit”. El nou sistema de finançament, segons Montoro, repartirà amb els territoris prop de 4.000 milions d’euros més, fet que situa el total del sistema en 104.000 milions d’euros, pràcticament la mateixa quantitat que el 2009. Montoro també ha fet aquestes manifestacions durant la seva compareixença davant la Comissió d’Hisenda del Congrés dels Diputats, on també ha avançat que al primer trimestre del 2018 l’executiu espanyol transferirà a la Generalitat a través del Fons de Liquiditat Autonòmica 3.477 milions d’euros.

Summary: Montoro creu que la Generalitat “aviat” estarà “en condicions” de participar a les reunions del sistema de finançament


ACN Barcelona.-Barcelona ha iniciat un expedient a més de 10.000 des que el règim sancionador de la ZBE va entrar en vigor el passat 15 de setembre. En concret, són 10.761 vehicles que es consideren infractors pel fet de circular per la ZBE sense tenir etiqueta ambiental de la DGT ni tampoc cap autorització ni moratòria concedida. "Tot just estan arribant les multes", ha indicat el regidor d'Emergència Climàtica i Transició Ecològica, Eloi Badia. Abans de l'inici de les sancions els vehicles sense etiqueta que circulaven per la ZBE eren un 3% del parc circulant a la ciutat. A partir del 15 de setembre -quan van començar les multes-, els cotxes i les motos que han circulat sense etiqueta són de mitjana, l'1,1% del total del parc circulant. Així, l'impacte de l'inici del règim sancionador ha estat una reducció de dos punts percentuals, passant del 3% a l'1,1%. Segons ha admès Badia, l'entrada en vigor del règim sancionador ha tingut un impacte "baix" en la reducció de vehicles que circulen sense etiqueta però ho atribueix al fet que les multes estan tot just arribant i encara no han tingut l"efecte" que se'n pot esperar.  Pel que fa als vehicles sense etiqueta que tenen moratòria, els N1, furgonetes (fins abril 2021), els N2, N3 i M2, vehicles pesants, camions i autocars petits (fins a juliol 2021) i els M3, vehicles de transport col•lectiu (fins a gener de 2022), suposen entre un 1,5% i un 2% del parc circulant de la ciutat. D'altra banda, Badia ha posat èmfasi en què l'impacte gros de la ZBE ja s'ha obtingut abans de l'inici de les sancions, aconseguint el desballestament d'alguns vehicles més contaminants i canvis d'hàbits de mobilitat, per exemple.  Així, l'Ajuntament de Barcelona es fixa a l'hora de comparar dades amb les del 2017, quan es va anunciar la ZBE. Llavors, el parc circulant sense etiqueta era el 20%. Això suposa, segons dades del consistori, una reducció de 285.000 desplaçaments que es feien amb vehicles sense etiqueta ambiental. A això se li afegeix una altra dada, que és que el 2017 el 43% dels vehicles del parc circulant tenien etiqueta B (groga), mentre que ara aquest percentatge se situa al voltant del 27%, que representen un total de 265.000 desplaçaments. Per això, Badia ha assegurat que la ZBE Barcelona ha permès en tres anys reduir en més de mig milió de els desplaçaments fets amb els vehicles més contaminants.    Peatge urbà Preguntat per si Barcelona es decantarà o no pel peatge urbà després que BComú i el PSC hagin mostrat diferències, Badia ha negat que hi hagi "discrepàncies" entre els socis del govern municipal.  "Tot el govern està d'acord en estudiar totes les alternatives possibles i el peatge és una d'elles", ha conclòs. Així, ha afegit que "no hi ha cap dubte" que s'haurà d'avaluar la mesura anticontaminació.

Summary: Barcelona inicia expedient sancionador a 10.761 vehicles infractors per circular per la ZBE


El secretari de Comunicació i portaveu adjunt al Parlament de Ciutadans, Fernando de Páramo, ha demanat avui que "algun company de Puigdemont li digui el que reconeixen en privat, que és que no serà president". Segons Páramo "cada dia es perden oportunitats, es perden diners i es perd temps" i per això demana als "partits separatistes" que escullin a un candidat per a la investidura "que no estigui imputat o fugat de la justícia i que respecti la pluralitat" de tots els catalans. De tota manera, el portaveu adjunt de Cs ha recordat que el seu partit ja ha presentat "un recurs d'inconstitucionalitat" contra la delegació del vot dels consellers que estan fora de Catalunya, però creu que "també ha de ser el govern d'Espanya el que faci alguna cosa" per tal que "els que estan fugats de la justícia no es surtin amb la seva".

Summary: Cs demana que "algun company de Puigdemont" li digui "que no serà president"


Un dels pares de la Constitució, Miquel Roca i Junyent, ha comparegut a la comissió de reforma territorial al Congrés –impulsada pel PSOE- per donar la seva visió sobre l'estat de salut de la Carta Magna, a punt de fer 40 anys. Roca i Junyent ha deixat clar que s'ha de respectar "en la seva integritat" i que "no hi ha vies al marge" i ha assegurat que per millorar i revisar el model territorial no cal, necessàriament, reformar la Constitució. En referència a la situació política catalana, ha afirmat que el model territorial no ha entrat en crisi "per un problema de competències" sinó que considera que hi ha un problema polític i demana que es resolgui, precisament, per la via política. En tot cas, ha manifestat que si s'ha d'abordar una reforma constitucional "hi ha d'haver voluntat de consens perquè sinó és impossible fer res" i ha dit que el lloc de debat ha de ser el Congrés. També ha afirmat amb rotunditat que la sentència del TC del 2010 contra l'Estatut va ser un "error" perquè el text ja estava referendat i els ciutadans "no ho van entendre". Miquel Roca i Junyent és un dels tres pares de la Constitució que queden vius i que aquest dimecres han comparegut a la comissió d'avaluació i reforma del model territorial, que arrenca aquest just avui i que compta amb les absències d'ERC, PDeCAT, PNB i Podem. Ha defensat el "consens modèlic" de la Constitució del 1978 i ha dit que les "propostes alternatives legítimes" que es puguin plantejar tenen el "repte" d'arribar a aquest consens (el 1978 el 88,5% dels ciutadans la van referendar).  Ha fet una defensa dels conceptes de nacionalismes que es reconeixen a la Constitució i ha dit  que, llavors, va ser una qüestió "poc discutida" i que s'ha qüestionat a posteriori. Així mateix, ha afirmat que la "singularitat és el plus de la democràcia" i que ha d'estar reflectida a la Constitució. "La singularitat no es predica en termes exclusius, sinó en termes de generalitat; per a tots els que la invoquin, aquesta s'ha de respectar", ha manifestat.  La situació de Catalunya Sobre el tema de Catalunya, considera que la reforma territorial no és necessària perquè estigui en entredit un tema de "competències" i ha qüestionat que s'hagin dut davant del Tribunal Constitucional algunes normes catalanes. Segons Roca i Junyent, es tracta d'un problema polític que, precisament, s'hauria de resoldre per aquestes vies.  Ara bé, també ha deixat clar que a la Constitució "hi ha coses que hi caben i coses que no". Posteriorment, ha concretat, per exemple, que el dret a decidir s'exerceix "votant a totes les eleccions lliures i democràtiques" i que "tota la resta no hi entra", en referència velada al referèndum del dia 1-O. Ara bé, ha celebrat que s'hagi obert una comissió al Congrés per debatre a l'entorn d'una eventual reforma de la Constitució. Però alerta que, en cas de produir-se, ha de comptar amb "voluntat de consens des del principi".  La sentència de l'Estatut, un error Sobre la qüestió catalana, també ha identificat com un dels elements de l'inici de la "desafecció" de Catalunya vers Espanya la sentència del Tribunal Constitucional contra l'Estatut. Roca i Junyent considera que va ser un "error" que el tribunal retallés articles d'un Estatut que ja havia estat referendat pels catalans. Ha arribat a dir que no va anar a la manifestació perquè considerava que com a ponent de la Constitució no podia però que hi va ser "de manera afectiva". Sobre el model de finançament, creu que s'ha d'actualitzar però que no seria "flexible" incloure-ho a la Constitució sinó que caldria fer-ho a través de la Llei orgànica de finançament de les comunitats autònomes.   Preguntat per si Catalunya podria beneficiar-se d'un concert econòmic, ha afirmat que hi ha models "d'eficàcia similar" al concert que es poden plantejar.  Tot i validar la Constitució 40 anys després de la seva redacció, ha reconegut que on més es van "equivocar" va ser amb el Senat perquè no és una cambra que "de manera eficaç" representi el model territorial.

Summary: Roca i Junyent diu que la Constitució s'ha de respectar "íntegrament" i demana resoldre amb política la crisi catalana


La secció tercera de la Sala Penal de l'Audiència Nacional ha ordenat reobrir la causa contra els quatre acompanyants que viatjaven amb l'expresident Carles Puigdemont quan el van detenir a Alemanya al març. Es tracta de dos mossos d'esquadra fora de servei, l'historiador i actual cap de l'oficina de l'expresident Josep Lluís Alay, i l'empresari i amic de Puigemont, Josep Maria Matamala. Tots, a excepció de Matamala, havien comparegut a l'Audiència Nacional citats pel jutge. El 30 d'octubre, el jutge Diego de Egea va arxivar la causa. Ara, la interlocutòria que signen tres magistrats conclou que l'actuació de tots quatre "estava dirigida a evitar" que fos detinguts en un país que no fos Bèlgica i per tant els torna a investigar per un delicte d'encobriment de rebel·lió. Els magistrats Félix Alfonso Guevara, Francisco Javier Vieira, María Ángeles Barreiro han ordenat reobrir la causa contra els quatre acompanyants que viatjaven amb Puigdemont quan la policia el va arrestar a Alemanya, a prop de la frontera de Dinamarca.  El jutge Diego de Egea va obrir una causa per investigar-los a tots quatre per encobriment i els va citar a declarar a l'Audiència Nacional. Tots van presentar-se davant del jutge el 4 de juny, a excepció de Josep Maria Matamala que resideix a Bèlgica i a qui l'Audiència Nacional no va poder notificar la citació.  Després de les compareixences dels dos mossos d'esquadra i de l'historiador Josep Lluís Alay, el jutge De Egea va decidir arxivar el cas. En la seva interlocutòria de 30 d'octubre, el jutge argumentava que els dos agents es trobaven de permís de les seves funcions. A més, apuntava que Alay no tenia condició de funcionari públic (encara no dirigia l'oficina de l'expresident) i, per tant, tots tres es trobaven fora de l'exercici de les seves funcions públiques.  La detenció es va produir el 25 de març, dos dies després que el jutge Pablo Llarena processés els encausats per l'1-O (inclòs Puigdemont) i reactivés les ordres internacionals de detenció contra els que es trobaven a l'estranger. Puigdemont tornava en cotxe des de Finlàndia, on havia estat pronunciant algunes conferències i participant en actes. De Egea entenia que els acompanyants de Puigdemont podien no conèixer aquest fet i defensava que per cometre el delicte cal tenir "coneixement de la comissió del delicte previ". "No s'incorre en aquest delicte, doncs, quan els fets es cometen per imprudència, descuit o negligència", concloïa.  En el cas de Josep Maria Matamala, el jutge optava per preguntar a la fiscalia si volia dictar ordre de recerca internacional, detenció i presentació, ja que és l'únic dels quatre que no s'havia presentat a declarar.  Canvi de criteri  El ministeri públic va recórrer l'arxivament dictat per De Egea i ara la secció tercera de la Sala Penal de l'Audiència Nacional li dona la raó. En la interlocutòria dictada per tres magistrat, ordena que el cas es reobri i en dona arguments. En el seu recurs, la fiscalia ja remarcava que l'activació de l'euroordre era un "fet notori" i que, per tant, els acompanyant n'havien de tenir coneixement.  Per una banda, entén que els quatre investigats "van haver de conèixer la situació del fugit de la justícia [en referència a Puigdemont]" en el moment que l'acompanyaven en el viatge de tornada fins a Bèlgica, on residia. Per altra banda, considera que la conducta dels investigats "encaixa amb ajudar-lo a eludir la investigació i sostraure's de la cerca i captura". Consideren que "necessàriament" tots havien de conèixer que Puigdemont "era un fugit de la justícia". "Tota contribució amb el senyor Puigdemont per seguir eludint el seu enjudiciament a Espanya presenta, si més no de manera indiciària en aquesta fase d'instrucció, indicis suficient per a la comissió del delicte d'encobriment", recull la interlocutòria.  Objectiu: evitar la detenció abans d'arribar a Bèlgica A més, la sala entén que van optar per fer un "inusual trajecte" de més de 2.000km en cotxe per arribar a Bèlgica. Segons els jutges, això indica que perseguien la finalitat de "dificultat la possible detenció de Puigdemont en la seva tornada a Bèlgica". "És difícil imaginar un altre motiu per fer un viatge tan perllongat, incòmode i fins i tot arriscat, quan estaven a la disposició de tots ells sistemes més ràpids, còmodes i segurs", apunten a la resolució.  En tot moment, apunten que tots quatre eren "conscients" que estaven col·laborant per "prestar auxili" a Puigdemont, i evitar que fos detingut en un país que no fos Bèlgica.  El jutge De Egea ja no està a l'Audiència Nacional i aquest cas li tocarà ara al seu substitut, Manuel García Castellón. Es preveu que el jutge torni a citar-los a declarar.

Summary: L'AN reobre la causa per encobriment contra els quatre acompanyants de Puigdemont quan el van detenir a Alemanya


El trànsit a l'àrea metropolitana de Barcelona d'entrada i sortida aquest diumenge va baixar un 84% respecte a un cap de setmana normal, segons dades del Servei Català de Trànsit (SCT). En total, van circular-hi 104.741 vehicles, quan el 8 de març ho van fer 653.180.

Summary: El trànsit a l'àrea metropolitana baixa un 84% respecte a un cap de setmana normal


Els Mossos d'Esquadra han desarticulat els darrers grups de falsos policies que robaven a turistes a Barcelona. Entre els mesos d'agost i setembre s'han detingut tretze persones que integraven tres grups criminals. Són dotze homes i una dona, tots ells de nacionalitat romanesa, que es feien passar per falsos policies per cometre robatoris a persones que visitaven la capital catalana. El 2012 hi va haver una primera investigació quan els agents van tenir coneixement que operaven a Barcelona alguns grups de lladres d'origen romanès especialitzats en els robatoris i les estafes a turistes.

Summary: Els Mossos desarticulen els darrers grups de falsos policies que robaven a turistes a Barcelona


El president del grup municipal de CiU i exalcalde de Barcelona, Xavier Trias, espera que la querella criminal contra el ministre de l'Interior en funcions, Jorge Fernández Díaz, i l'exdirector de l'Oficina Antifrau (OAC), Daniel de Alfonso, per revelació de secrets, prevaricació i malversació de fons "acabi amb sentència judicial". "No poden quedar-ne impunes", ha afirmat Trias, que ha insistit: "El que ha passat és molt greu. S'ha posat en evidència el que alguns ja sabíem, que hi ha persones profundament deshonestes". El convergent ha assegurat que "no pararà" en aquesta batalla i troba "al·lucinant" i sense "cap lògica" que Fernández Díaz estigués assegut aquest dimecres a la bancada del govern espanyol durant el debat d'investidura al Congrés dels Diputats. "És una vergonya", ha deixat clar.  Convergència Democràtica de Catalunya (CDC) i el mateix Trias han presentat aquest dijous una querella criminal contra Fernández Díaz i De Alfonso al Tribunal Suprem (TS), a Madrid. "Faré tot el possible per defensar el prestigi personal i per actuar contra aquestes persones que incorren en pràctiques polítiques absolutament impresentables i antidemocràtiques", ha afirmat Trias aquest dijous als despatxos del grup municipal de CiU a l'Ajuntament de Barcelona.  Trias ha desgranat davant els mitjans de comunicació les "moltes raons" per formalitzar la querella criminal arran de les converses mantingudes entre el ministre i l'exdirector de l'OAC –destituït pel Parlament– que el diari 'Público' va difondre. D'entrada, els querellants consideren que De Alfonso seria autor d'un delicte de violació de secrets i que Fernández Díaz hi tindria responsabilitat com a participant. A més, denuncien revelació de secrets i informació confidencial de la policia espanyola en concurs amb un delicte de falsedat i un altre de calúmnies. "Van fer arribar les informacions a diaris", ha retret el convergent.  CDC i Trias també acusen Fernández Díaz i De Alfonso d'un delicte de prevaricació. "La investigació injustificada de persones per fer-los mal políticament és prevaricació", ha subratllat Trias, a qui se li va atribuir falsament un compte a Suïssa. L'altre delicte pel qual es querellen contra el ministre i l'exdirector d'Antifrau és malversació de fons públics; "pels diners que han gastat per fer aquest tipus de coses", ha postil·lat Trias. Els convergents havien anunciat la interposició de la querella a finals de juny, quan es van filtrar les converses entre Fernández Díaz i De Alfonso.

Summary: Trias espera que Fernández Díaz i De Alfonso no quedin "impunes" i que la querella "acabi amb sentència judicial"


Els Bombers de la Generalitat han realitzat aquest divendres un exercici de rescat i de recerca de persones al massís del Pedraforca. L'objectiu de la iniciativa era difondre consells de seguretat entre els excursionistes i escaladors davant de l'augment dels serveis al medi natural, especialment durant els caps de setmana d'estiu. El director general de Prevenció, Extinció d'Incendis i Salvaments, Juli Gendrau, ha explicat que, mentre la mitjana de rescats mensuals durant l'any és d'una seixantena, a l'estiu aquesta xifra s'incrementa fins els 120. Gendrau ha lamentat que "l'efecte Killian Jornet ha provocat que tothom es vegi capaç de fer qualsevol activitat, però anar a la muntanya requereix una preparació i unes condicions físiques determinades". Des de la Federació d'Entitats Excursionistes de Catalunya recomanen a la gent que es federi i faci cursos de formació abans d'accedir al medi natural.  Amb l'arribada de l'estiu els Bombers de la Generalitat incrementen el nombre de rescats i recerques de persones al medi natural. Davant d'aquest fet, els efectius del Grup d'Actuacions Especials (GRAE) dels Bombers han realitzat aquest divendres un exercici de rescat al Pedraforca (Saldes). Els bombers han simulat els dos tipus de serveis en els quals actuen majoritàriament en el medi natural, el rescat i la recerca de persones. D'una banda, els cossos d'emergències –amb el suport d'un helicòpter- han rescatat dos escaladors que havien quedat bloquejats a una paret de la muntanya perquè se'ls hi havia acabat la corda i, de l'altra, s'ha simulat la recerca de dos joves que s'havien perdut per una zona boscosa de la muntanya. En aquest darrer cas s'ha activat la unitat canina.  Durant els últims anys, el nombre de rescats i salvaments al medi natural atesos pels Bombers ha anat augmentant. Aquesta tendència a l'alça preocupa especialment durant els caps de setmana i els mesos amb períodes de vacances en què l'afluència de persones a la muntanya és més elevada. En aquest sentit, el director general de Prevenció, Extinció d'Incendis i Salvaments, Juli Gendrau, ha explicat que només el cap de setmana passat els Bombers van haver de fer una desena de serveis. Gendrau ha apuntat que durant l'any la mitjana de rescats mensuals és d'una seixantena, però durant el període d'estiu aquesta xifra augmenta considerablement i se situa entre els 100 i 120.  Els bombers han constatat que molts dels serveis que realitzen s'haurien pogut evitar si s'haguessin tingut en compte els consells bàsics de seguretat i autoprotecció. Gendrau ha apuntat que "l'efecte 'Killian Jornet' ha provocat que tothom es vegi capaç de fer qualsevol activitat, però anar a la muntanya requereix una preparació i portar un material adequat, a banda de tenir una condició física determinada". A més, el director general de Prevenció ha apuntat que "cada cop estem fent més rescats i recerques de grups d'esplai o de colònies per falta de preparació i prevenció". Gendrau ha recordat que un rescat amb helicòpter pot costar uns 3.000 euros.    De la seva banda, el responsable dels GRAE, Sebastià Massagué, ha detallat que durant el període d'estiu les actuacions més comunes que fan els Bombers fan referència a "gent que ha quedat atrapada en gorgs o barrancs, o bé persones que han tingut problemes amb les cordes mentre feien escalada". Massagué ha explicat que, en menor mesura, també es troben amb caigudes o gent que ha quedat bloquejada a una paret mentre escalaven per manca de nivell tècnic o bé perquè se'ls ha fet tard. "Malgrat que en molts d'aquests casos no s'ha incomplert cap supòsit dels que marca la taxa per fer pagar el rescat, sí que amb més formació i preparació s'hagués pogut estalviar".  Davant de l'important nombre de rescats que es duen a terme, els Bombers de la Generalitat han volgut recordar que abans de sortir a fer una activitat al medi natural es tinguin en compte, especialment ara a l'estiu, les tempestes típiques de les tardes estiuenques, sobretot al Pirineu, que poden agafar desprevingut a qui no hagi consultat la previsió meteorològica. Per això, demanen que els excursionistes portin sempre al damunt, també en època de calor, el material mínim de roba d'abric, llum i provisions. Recomanacions de la Federació d'Entitats Excursionistes de Catalunya Des de la Federació d'Entitats Excursionistes de Catalunya (FEEC) també s'ha volgut fer diverses recomanacions per la gent que accedeix al medi natural. Segons ha apuntat el president de l'entitat, Jordi Merino, és important que abans de fer activitats de muntanya es tingui una formació prèvia mitjançant alguna de les més de 400 entitats que formen la Federació. Per Merino, "la gent encara no ha assimilat que per sortir a la muntanya has de tenir unes condicions tant físiques com psíquiques, perquè si no estàs preparat poden haver-hi conseqüències". En aquest sentit, Merino ha comparat la situació de l'excursionisme amb la resta d'esports, en què "tots tenen una reglamentació". Per ell, "la formació és igual a seguretat".  Merino també creu que la situació a Catalunya encara està molt endarrerida en relació a altres països europeus com França. "A d'altres països la cultura excursionista és totalment diferent a al nostra. Des de petits ja tenen educació mediambiental i quan surten a la muntanya tenen molta cultura", ha exposat Merino, qui considera que "aquí falta inculcar tota aquesta cultura perquè darrere d'un rescat hi ha una despesa molt important i moltes vides en joc".  Algunes de les recomanacions que fa la FEEC és que els excursionistes que no estan formats surtin acompanyats de gent experta en la pràctica esportiva, professionals o companys que hagin fet muntanya. Igualment demanen que se segueixin les mesures bàsiques com portar sempre aigua, mirar la previsió meteorològica, conèixer el reconegut i avisar sempre a algú dels llocs pels que es passarà. La FEEC també recomana utilitzar material i equip adequats a l'activitat que es vulgui fer. Per últim, recomanen portar el calçat adequat i la motxilla per dur les coses imprescindibles: brúixola, GPS, telèfon mòbil, aigua, menjar, etc.

Summary: Els Bombers demanen extremar les precaucions al medi natural davant l'augment de rescats coincidint amb l'estiu


L'Assemblea de treballadors i treballadores de Le Porc Gourmet, juntament amb Càrnies en Lluita, la Coordinadora Obrera Sindical (COS) i Càritas, celebren que finalment es reconegui que són empleats del Grupo Jorge. A través d'un manifest que signen conjuntament, assenyalen que gràcies a la seva lluita i a l'actuació de la Inspecció de Treball l'empresa s'hagi vist "obligada" a reconèixer "l'evidència" de la relació laboral que existia entre Grupo Jorge i els treballadors. També demanen la "màxima fermesa" en la reclamació de les cotitzacions a la Seguretat Social que deu Grupo Jorge i que haurien deixat d'abonar utilitzant la contractació a través de les falses cooperatives. El manifest també reclama que s'imposin les sancions corresponents "amb la màxima fermesa i amb totes les seves conseqüències". Els treballadors també denuncien la "gran opacitat" amb què s'ha negociat i s'ha mediat la laboralització dels cooperativistes i que Grupo Jorge i CCOO van signar el passat 24 de juliol.    Els treballadors es queixen que durant les negociacions se'ls ha impedit tota presència o intervenció a través de l'assemblea de treballadors o dels seus representats.  El manifest denuncia que el sindicat signant, CCOO, s'atribueix el paper de representant dels treballadors per al seguiment del pacte "saltant-se els principis democràtics i qüestionant la legitimitat del Comitè d'Empresa que resulti elegit democràticament". Per això exigeixen la convocatòria d'eleccions sindicals el mes de setembre i que sigui el comitè qui es faci càrrec de la representació democràtica dels treballadors.  L'assemblea de treballadors ha valorat molt positivament l'anunciada readmissió dels treballadors a qui es va acomiadar "en un acte arbitrari" per haver-se negat a signar un nou canvi de cooperativa. Tot i manifestar que no coneixent amb detall les condicions de readmissió, declaren la intenció d'acceptar-la "si es fa en condicions dignes".  Als treballadors també els preocupa l'antiguitat que tenen acumulada des que van començar a treballar per a Grupo Jorge. Demanen que no se'ls negui l'antiguitat amb l'"excusa" d'una nova contractació.

Summary: Els treballadors de Le Porc Gourmet celebren que finalment se'ls reconegui que són empleats del Grupo Jorge


El servei gratuït de dutxes per a persones sense recursos que gestiona la Fundació Germà Tomàs Canet de Manresa va atendre un total de 221 persones el 2016, 12 més que l'any anterior. D'aquestes, 163 van ser homes, 27 dones i 31 menors d'edat. Les xifres demostren que, segons expliquen els impulsors de la iniciativa, "malgrat la millora dels indicadors econòmics, encara hi ha persones que no tenen cobertes les seves necessitats bàsiques". El servei funciona els dimarts i dijous de quatre a sis de la tarda i durant el 2016 es van efectuar un total de 2.156 dutxes, amb una mitjana de 24 dutxes diàries –la mitjana del 2015 era de 19 dutxes diàries-. Pel que fa a l'edat dels usuaris, un 32% tenen entre 30 i 40 anys, mentre que un 28% tenen entre 40 i 50 anys. Destaca també el grup d'usuaris més joves, d'entre 18 i 25 anys, que representa un 16% del total i ha augmentat 4 punts respecte l'any anterior.  Pel que fa al tipus de residència, un 26% dels usuaris viu en situació d'okupació, una modalitat que l'any anterior només representava el 10%. En canvi, les persones que disposen d'un pis propi o de lloguer baixen d'un 44% el 2015 a un 20% el 2016, mentre que un 14% dels usuaris són persones sense sostre.   Aquest servei es duu a terme amb la col·laboració de persones voluntàries de la Fundació Rosa Oriol i de la Fundació Germà Tomàs Canet, conjuntament. Una de les novetats del 2016 ha estat la posada en marxa d'un servei de bugaderia que permet rentar la roba a les persones que ho necessiten. 32 persones n'han fet ús durant el 2016, derivades pels serveis socials o altres entitats de referència. La Fundació Germà Tomàs Canet va néixer l'any 1989 per voluntat de l'Orde Hospitalari de Sant Joan de Déu. La seva missió inicial  va ser la de fer costat, des de tots els àmbits, a persones afectades per alguna malaltia mental o discapacitat intel·lectual. Actualment la Fundació compta amb un equip de més de 40 professionals i està present a Sant Boi de Llobregat, Almacelles i Manresa. A la capital del Bages gestiona des de finals del 2013 l'antiga residència de les Germanetes dels Pobres, on s'han instal·lat les dutxes socials.

Summary: Els usuaris de les dutxes socials de Manresa creixen lleugerament el 2016


El tribunal ordena a l’Administració a adoptar les “mesures necessàries” per tal que es pugui fer presencialment  ACN Madrid .-La sala tercera del Tribunal Suprem ha suspès cautelarment la obligatorietat d’adjudicació de les places de formació sanitària especialitzada per via telemàtica i ordena a l’Administració que adopti “les mesures necessàries” per tal que pugui fer-se presencialment. El tribunal ha estimat la petició de suspensió cautelar formulada en un recurs de 31 participants en el procés del MIR contra la ordre del Ministeri de Sanitat del 13 de maig. L'ordre publicada al BOE establia que en el context de l’estat d’alarma era “impossible” la compareixença física dels aspirants i preveia que un cop s’aixequés també hi hauria dificultats per fer desplaçaments, que podrien suposar un “obstacle” per a l’adjudicació presencial.  Per això, fixava la obligatorietat comparèixer per mitjans electrònics. L’ordre modificava la del 30 d’agost de convocatòria de proves selectives el 2019 per a l’accés durant el 2020 a la formació de medicina, farmàcia i altres especialitats.  La suspensió cautelar serà efectiva a partir de la notificació de la interlocutòria el proper dilluns i serà vigent per a tots els processos d’adjudicació que encara no s’hagin iniciat, en concret el de medicina.

Summary: El Suprem suspèn cautelarment l’adjudicació de places de formació sanitària especialitzada per via telemàtica


El jutjat d’instrucció número 2 de Tarragona ha citat a declarar aquest dilluns a vuit de les 39 persones investigades per la vaga del 8-N al Camp de Tarragona. Del total, només cinc han comparegut davant el jutge i, d’aquests, quatre han accedit a declarar i han respost només a les preguntes del seu advocat, mentre que un cinquè s’ha acollit al dret de no fer-ho. Els altres tres investigats, entre els quals hi ha el regidor de la CUP de Reus Edgar Fernández, s’han quedat a l’exterior de l’edifici perquè entenen que es tracta d’una “causa política”. Tots ells estan acusats de delictes contra la seguretat del trànsit per les mobilitzacions que va haver-hi durant la jornada, com ara marxes lentes de vehicles. Alguns dels investigats han assegurat que no van participar d’aquestes accions i que l’atestat presentat per la policia espanyola inclou afiliacions polítiques. Prop de mig centenar de persones s’han concentrat a les portes dels jutjats de Tarragona per donar-los suport. La resta d’implicats estan citats a declarar els dies 18, 21, 25 i 28 de maig.  L’advocat Carles Perdiguero ha constatat “deficiències” en l’atestat perquè hi ha investigats que no van participar en les accions que se’ls atribueixen, i ha reiterat que demanaran l’arxivament del cas un cop finalitzin les cinc jornades de compareixences. “Entenem que trobar-se en una acció de protesta pacifica, legitima i emparada dins del dret de vaga, no té base per considerar-se una activitat delictiva”, ha defensat el lletrat. Per la seva banda, el regidor de la CUP de Reus Edgar Fernández ha justificat que no ha entrat als jutjats -com han fet uns altres dos investigats- perquè interpreten que es tracta d’una causa “totalment política” i “alguna cosa falla quan s’han de reivindicar drets bàsics com els de manifestació, mobilització i vaga”. El regidor ha advertit que “seguirem als carrers, que és on va començar tot i on acabarem guanyant”.  Aquesta causa, que se suma a les que ja hi ha obertes per l’1-O o la vaga del 3-O, afecta de moment a un total de 39 persones de diversos municipis del Camp de Tarragona. Totes elles estan investigades per un suposat delicte contra la seguretat del trànsit, tot i altres jutjats catalans han arxivat procediments per causes similars per delictes de desordres públics. Coincidint amb les declaracions s’han convocat concentracions de suport davant els jutjats de Tarragona.

Summary: Declaren els primers investigats per la vaga general del 8-N a Tarragona


L'Ajuntament de Cerdanyola del Vallès (Vallès Occidental) vol que el nou Tribut Metropolità que els ciutadans hauran de pagar en passar a formar part de la Zona 1 del Transport Metropolità "s'implanti de forma progressiva". L'alcalde de la població, Carles Escolà, ha anunciat que presentaran diverses al·legacions a la decisió de l'Àrea Metropolitana de Barcelona (AMB) per exigir que la nova taxa s'apliqui en paral·lel a un "pla d'inversions" que permeti millorar el servei de transport públic al municipi. El batlle ha acusat l'Àrea Metropolitana de Barcelona (AMB) d'haver arribat a un "acord polític" sense tenir en compte la voluntat dels ajuntaments afectats i ha titllat la mesura "d'electoralista".

Summary: Cerdanyola exigeix que el Tribut Metropolità vinculat a l'entrada del municipi a la Zona 1 s'implanti de forma "progressiva"


El Govern ha acordat declarar Bé Cultural d’Interès Nacional, en la categoria de Monument Històric, la Casa de la Vila i de les antigues escoles, a les Franqueses del Vallès, i delimitar-ne l'entorn de protecció. Es tracta d'un dels exemples modernistes més remarcables del Vallès i destaca pels elements decoratius que presenta tant a la façana com a l'interior, així com per l'ús d'una varietat d'arts aplicades del modernisme, com la ceràmica vidriada, vidrieres policromes, torre i escales, forges en baranes i esgrafiats. Aquesta construcció va ser projectada, l'any 1912, per l'arquitecte Albert Juan i Torner, per encàrrec de Joan Sanpera i Torras, amb la voluntat de crear un gran recinte destinat a escoles per a nens i nenes, habitatges per als mestres i usos administratius. Malgrat la seva aparença d'edifici únic, la construcció està formada per tres cossos completament autònoms i incomunicats. El central, on s'hi ubica l'Ajuntament, té estructura basilical i de la seva part central sobresurt la torre-campanar. A banda i banda, s'hi ubiquen les antigues escoles que es van projectar per tenir només una planta utilitzable. Des de les aules s'accedia als patis per unes escales que donaven a uns porxos, avui encara existents. L'estructura actual d'aquests és l'original de ferro amb petits treballs de forja en les entregues del capitell.  Si bé aquest model d'edifici amb doble funció d'ús es repeteix en altres poblacions properes com l'Ametlla del Vallès, a les Franqueses adquireix una monumentalitat destacada perquè està ubicat en un punt neutral fora dels nuclis de població que conformen el terme municipal, enmig dels camps de conreu i a peu de la carretera de Ribes. Això el converteix en una important fita paisatgística, necessària en aquest municipi disgregat, i compleix una funció referencial, remarcada de forma simbòlica per la seva torre- campanar.

Summary: El Govern declara Bé Cultural d'Interès Nacional la casa de la vila i de les antigues escoles de les Franqueses


L’atracció de Picasso pel Romànic queda definitivament al descobert en l’exposició que li dedica el MNAC a partir de dijous, organitzada conjuntament amb el Musée National Picasso-Paris. La mostra inclou una quarantena d’obres de l’artista procedents de París que dialoguen amb la col·lecció d’art Romànic del MNAC i que evidencien les “ressonàncies de la simplicitat i el primitivisme” romàniques -en expressió de la comissària Emilia Philippot-  en determinades creacions picassianes. Picasso, com altres artistes del seu temps, es va sentir atret per aquesta “infantesa de l’art” amb què s’identifica el Romànic. El seu interès queda acreditat, a més, amb documentació diversa (correspondència, bibliografia) i inèdita de l’autor que recull l’exposició. Organitzada pel Museu Nacional d’Art de Catalunya conjuntament amb el Musée national Picasso-Paris, aquesta exposició porta a Barcelona unes 40 obres de l’artista malagueny que es presenten en diàleg amb les obres romàniques de la col·lecció del Museu Nacional. Picasso Romànic desvetlla també una interessant selecció de documents inèdits de l’arxiu de Picasso que mostren la intensa relació i l’interès que l’artista va mantenir sempre per l’art d’aquest període.   “L’atracció de Picasso pel romànic s’explica probablement per la simplicitat i l’eficàcia de les formes romàniques, molt immediates; són una altra forma de primitivisme en l’art”, explicava aquest dimecres a l’ACN la comissària de l’exposició per part del museu parisenc, Emilia Philippot. “La sensació que tenim davant d’un fresc del romànic és que estem davant d’una infantesa de l’art. I això és una cosa que interessa els artistes des del segle XX”, afegeix.  Per preparar la mostra, els dos museus han rastrejat els arxius personals de Picasso, i hi ha trobat documentació diversa i mai abans mostrada al públic, que “testimonia un interès marcat per l’art romànic” per part del pintor malagueny.  Philippot prefereix no parlar d’una “influència” directa en l’obra picassiana, tot recordant la capacitat “d’absorció i transformació” de Picasso respecte tot el que l’envoltava. No obstant, la selecció de l’exposició, en diàleg amb les obres del Romànic al MNAC, sí que fan evident l’interès pel primitivisme, les formes simples, amb representacions i composicions que “ressonen” a aquest art medieval.  Les composicions frontals, simples i emmarcades com ho fan els frescos romànics, les representacions desarticulades i recomposades d’escenes de crucifixos (un tema recurrent al romànic), o el treball pictòric sobre cranis (en diàleg amb les figures de verges romàniques), són les tres línies de diàleg que estableix l’exposició, que inclou també una vitrina amb la documentació de Picasso relacionada amb el Romànic.

Summary: El MNAC visualitza la petjada del Romànic en l’obra de Picasso


El conductor d'una motocicleta ha mort aquest dijous a la tarda en veure's involucrat en un xoc frontal amb una furgoneta a Perafort (Tarragonès), segons el Servei Català del Trànsit. La víctima és A. A. S.,  de 52 anys i veí de Tarragona. Els serveis d'emergència han rebut l'avís del sinistre poc després de les tres. Per causes que s'investiguen els dos vehicles han col·lidit de manera frontal, xoc a resultes del qual el pilot de la motocicleta ha perdut la vida. El conductor de la furgoneta ha resultat ferit greu. L'accident ha tingut lloc al punt quilomètric 0,2 de la via esmentada, que ha hagut de ser tallada en ambdós sentits. Cinc dotacions dels Mossos d'Esquadra, tres dels Bombers i dues ambulàncies del Sistema d'Emergències Mèdiques (SEM) s'han desplaçat fins a l'indret. (S'han afegit dades del finat i altres detalls de l'indret de l'accident)

Summary: ACTUALIZACIÓ:Mor el conductor d'una motocicleta en un xoc frontal contra una furgoneta a Perafort


Josep Borrell és un vell conegut de la política socialista i ara serà ministre d’Exteriors del govern de Pedro Sánchez. Va ser una de les cares més conegudes del socialisme durant l’etapa de Felipe González, i el seu intent frustrat de liderar el PSOE el va acabar desterrant al Parlament Europeu. Ser president de la cambra europea, però, encara li va deixar una certa tribuna pública, cosa que darrerament ha aprofitat per ser una de les veus més crítiques amb el procés i amb l’independentisme. Ara, arriba a l’executiu de Sánchez per fer-se càrrec de la diplomàcia espanyola i les relacions exteriors, i alguns dubten que pugui ser un element suavitzant de les relacions entre Catalunya i Espanya. I és que una de les obsessions polítiques que ha guiat a Borrell en els últims anys és el procés. De fet, va criticar públicament en diverses ocasions al govern de Mariano Rajoy per no fer campanya activa contra l’argumentari independentista i el que ell considera “mentides”. Borrell va arribar a intentar desmentir els arguments econòmics del sobiranisme publicant el seu llibre ‘Las cuentas y los cuentos de la independencia’. La seva contundent postura contrària al sobiranisme el va portar a ser un habitual als grans actes de Societat Civil Catalana, i també a formar part de la darrera llista del PSC al Parlament, liderada per Miquel Iceta, tot i que en un lloc purament testimonial. Precisament en aquesta campanya, va deixar anar una de les frases més polèmiques d’entre les moltes que ha pronunciat contra el procés. Borrell va arribar a dir que calia “desinfectar Catalunya” dels independentistes, i va desencadenar una tempesta política, fins al punt que alguns companys de partit van distanciar-se d’aquestes declaracions. Ara, en plena nova era al govern espanyol i quan els independentistes estan expectants per veure com actua Pedro Sánchez, el nou president ha decidit incloure al seu executiu un català com Borrell, amb una motxilla política fortament vinculada a l’antiindependentisme.   Nascut el 1947 a la Pobla de Segur (Pallars Jussà), al llarg de la seva trajectòria  Borrell ha tingut responsabilitats municipals, com a regidor de Majadahonda, i estatals, com a ministre de Felipe González. Va intentar encapçalar la llista del PSOE per a les eleccions generals del 2000, però va renunciar en favor de Joaquín Almunia tot i haver-li guanyat unes primàries per la manca de suports de la cúpula socialista. La carrera de Borrell va passar després per la política europea, on va ser eurodiputat i president del Parlament Europeu. Borrell es va afiliar al PSOE el 1974. Del 1992 al 2004 va formar part de l'executiva del PSC, i entre el 1997 i el 2000 de l'executiva federal del PSOE. El primer càrrec públic el va aconseguir el 1979, quan va ser regidor al municipi madrileny de Majadahonda. El 1982 salta a la primera línia política estatal en ser nomenat secretari general d'Economia en el primer govern de Felipe González. El 1984 seria secretari d'Estat d'Hisenda, nomenat per l'aleshores ministre Miguel Boyer. El 1986 va ser escollit diputat al Congrés per la província de Barcelona, i repetiria el 1989, el 1993, el 1996, el 2000 i el 2004. L'any 1991 va aconseguir el càrrec públic de més alçada de la seva carrera política a Espanya, quan va ser nomenat ministre d'Obres Públiques i Urbanisme en substitució de Javier Sáenz de Cosculluela. L'any 1993 també li van ser transferides les competències de Medi Ambient. Anys més tard, Borrell es va presentar a unes primàries per encapçalar la llista del PSOE a les eleccions generals del 2000. Va derrotar Joaquín Almunia, aleshores secretari general del partit, però va acabar renunciant en favor seu per la falta de suport de la direcció. El 2004, Borrell salta a la política europea encapçalant la llista del PSOE en les eleccions d'aquell any i esdevenint eurodiputat. El 20 de juliol del mateix any va ser escollit president de la cambra europea, gràcies a un acord amb el Partit Popular Europeu (PPE) pel qual havia de compartir el mandat amb Hans-Gert Pöttering. El gener del 2007 li va cedir el lloc. Josep Borrell Fontelles va néixer el 24 d'abril del 1947 a la Pobla de Segur (Pallars Jussà). Va cursar estudis d'enginyeria industrial a la Universitat de Barcelona, però va canviar la carrera per passar a fer enginyeria aeronàutica a la Universitat Politècnica de Madrid el 1965. Més tard es va doctorar en ciències econòmiques a la Universitat Complutense de la capital espanyola. La seva formació inclou també estudis a l'Institut francès del Petroli de París i a la universitat nord-americana d'Stanford. Ha estat professor d'Anàlisis Econòmiques a la Facultat de Ciències Econòmiques de la Universitat Complutense de Madrid i catedràtic de matemàtiques empresarials.

Summary: PERFIL: Josep Borrell, un socialista català amb discurs dur contra l'independentisme al Ministeri d'Exteriors


El secretari general del PSOE, Pedro Sánchez, ha reivindicat la història i les sigles del seu partit com a única garantia de "canvi" en les properes eleccions del 26-J. En un acte a Móstoles en què ha sigut proclamat oficialment candidat, Sánchez ha remarcat que "només hi ha una papereta que garanteixi el sí al canvi" i aquesta té "quatre lletres i quatre sigles". "Puc prometre i prometo decència, diàleg i dedicació", ha assegurat reinventant una de les frases més conegudes d'Adolfo Suárez a la Transició. La presidenta d'Andalusia, Susana Díaz, ha presentat Sánchez com a candidat a la Moncloa en un acte que ha volgut mostrar unitat dins del partit, i ha assegurat que el PSOE "mai renunciarà a guanyar perquè hem nascut per guanyar". "El pròxim 26 de juny estem tots convocats a un referèndum pel canvi", ha afirmat Sánchez durant la seva intervenció. En aquest sentit ha subratllat que només una papereta "garantirà el canvi, que és la del PSOE". Paral·lelament, el candidat socialista ha criticat que Podem i Esquerra Unida (Units Podem) ja parlin de "sigles i cadires". A parer de Sánchez, "Espanya no mereix ser governada ni per la mandra ni bloquejada per la intransigència". I ha assegurat que aquests comicis "no són una repetició de les eleccions, com vol un, ni tampoc una segona volta, com desitja un altre". A més, ha afirmat que la seva formació "compleix" amb la seva paraula i ha criticat els que van "defraudar el canvi". "El més greu del passat mes de març no és que un partit que es defineix com d'esquerres votes en contra el candidat socialista a la presidència del govern. El més greu és que amb això van bloquejar la universalitat de la sanitat pública, reconèixer les beques com un dret o acabar amb l'aforament de diputats i senadors", ha reflexionat Sánchez en veu alta. Per la seva banda, la presidenta andalusa, Susana Díaz, ha advertit que si en les pròximes eleccions guanya el PP "Espanya pot tornar a quedar bloquejada i sense govern". A parer seu, el PP "només sap governar si té majoria absoluta, no es pot entendre amb ningú i no va assumir la seva responsabilitat". "Cal guanyar" perquè "cal acabar amb el fatalisme de quatre anys de desigualtat i sofriment amb Rajoy", ha conclòs Díaz. L'eslògan d'aquesta campanya del PSOE serà "Un sí pel canvi", un lema que en el web del partit apareix amb una fotografia d'una margarida de fons.

Summary: Sánchez reivindica la història i les sigles del PSOE com a única garantia de "canvi" el 26-J


El president de la Generalitat, Quim Torra, ha fet balanç del seu mandat en una entrevista a Vilaweb i ha opinat sobre les 'dificultats' de Catalunya per arribar a la independència. "He arribat a la conclusió que un dels obstacles per assolir la independència és l'autonomia", ha reflexionat Torra. "Tot això que ha passat aquests mesos i anys mostra els límits d'aquesta autonomia. Tenim un Parlament que no pot aprovar les resolucions que pren, tenim 2.850 represaliats i és possible que ens trobem amb un president inhabilitat per haver defensat la llibertat d'expressió", ha enumerat el president català, que també ha carregat contra els indults als presos. "És un pur acte administratiu sense gens de valor. Que no ens venguin més històries". "No m'he trobat persones amb més revolts que el president Sánchez" "L'única cosa que soluciona és una llei d'amnistia. I que jo sàpiga hi ha una majoria al Congrés que, amb voluntat política, pot resoldre el conflicte català", ha continuat Torra. "Presentar una llei d'amnistia sí que seria un gest, tramitar un indult no ho és", ha insistit el president de la Generalitat, que ho ha qualificat d'una nova "pastanaga" de l'executiu de Pedro Sánchez. "Totes han fracassat i estem com estàvem. Si tenim els mateixos presos a la presó, tenim els mateixos exiliats i tenim més represaliats", ha recordat Torra, que ha volgut incidir en la figura del president del govern espanyol. "És un president que vol ser president, que no té cap problema a aliar-se amb qui sigui, a canviar les polítiques que siguin", ha etzibat el cap del Govern.  Inhabilitació: "Soc una pedra a la sabata i se m'havien de treure de sobre" "O a fer desaparèixer una taula de negociació per aquí o una reforma de sedició per allà per continuar essent president. No m'he trobat persones amb més revolts que el president Sánchez. Ha estat brutal", ha apuntat Torra. Sobre la possible inhabilitació, el president de la Generalitat té la seva teoria: "Crec que els he emprenyat molt. Hi ha hagut una idea que jo era com una pedra a la sabata i se m'havien de treure de sobre. Tinc una certa satisfacció d'haver-los emprenyat tant, sincerament", ha afirmat Torra. "A mi em fa gràcia quan pretenen separar el poder judicial de l'executiu. Tots els poders de l'Estat de manera sistemàtica i coordinada s'han dedicat a la persecució de l'independentisme català, i això ha tingut efecte", ha assegurat el president de la Generalitat. "No vaig entendre la retirada de l'acta de diputat" "Hem de reconèixer que la repressió ha tingut efecte i que molts esforços els hem hagut de dedicar a defensar-nos d'aquesta repressió. Això explica que en bona part no hàgim pogut avançar", ha avisat Torra. "Penso també que per a poder fer aquest salt col·lectiu necessites una voluntat col·lectiva majoritària al Parlament i potser aquesta voluntat no hi ha estat. I per tant les futures eleccions catalanes tenen una importància cabdal", ha constatat el president català. "No podem continuar amb una autonomia intervinguda i amb aquestes persecucions. Hem de recuperar l'esperit guanyador del Primer d'Octubre", ha manifestat Torra, que ha volgut finalitzar recordant el seu moment més amarg com a president.  "Un moment que personalment em sap molt greu és quan em retiren l'acta de diputat", ha comentat el cap de la Generalitat. "Si fem un seguit de coses, hem de ser conseqüents fins al final. Com podem explicar als ciutadans que ens hem reunit al Palau de la Generalitat, que hem votat al Parlament i ara, de sobte, ho acceptem?", s'ha qüestionat Torra. "Sincerament, no ho vaig entendre", ha conclòs el president de la Generalitat.

Summary: Torra: "He arribat a la conclusió que un dels obstacles per assolir la independència és l'autonomia"


La Universitat de Lleida (UdL) ha obert un compte bancari per recollir fons que ajudin a fer front a l'emergència sanitària provocada per la covid-19. A més del compte per fer-hi transferències, també es poden efectuar donacions amb targetes a través d'un aplicatiu de CaixaBank que s'ha habilitat. Els diners rebuts es destinaran a la compra de material de protecció (bates impermeables, granotes hidròfugues i mascaretes FPP2 i FPP3 per a personal sanitari, d'assistència a gent gran i altres col·lectius de risc), de tauletes i altres dispositius perquè els malalts puguin comunicar-se amb els seus familiars, així com per a l'allotjament de professionals de la salut que s'hagin de desplaçar al territori per cobrir necessitats de personal. El compte que ha creat la Universitat de Lleida per recollir diners és el ES81 2100 2464 6102 0001 3709. D'altra banda, el Consell de direcció de la UdL ha informat que per donar una resposta "ràpida i àgil", s'ha creat un comitè per centralitzar les peticions urgents i canalitzar el lliurament o préstec del material sol·licitat. El personal de la UdL que està treballant directament en la lluita contra el coronavirus pot adreçar les seves peticions de material a la Coordinació de Compromís social, igualtat i cooperació de la Universitat de Lleida. Grups de recerca de l'EPS i l'ETSEA han fabricat més 3.700 viseres de protecció D'altra banda, els grups de recerca en AgròTICa i Agricultura de Precisió (GRAP UdL-Agrotecnio) de l'Escola Tècnica Superior d'Enginyeria Agrària (ETSEA), els d'Energia Solar, Energia i Intel·ligència Artificial (GREiA), Sustainable Energy, Machinery and Buildings (SEMB) i el Laboratori de Robòtica de l'Escola Politècnica Superior (EPS) de la UdL porten fabricades 3.629 viseres de protecció amb pantalla facial per a personal sanitari, de residències de gent gran i altres col·lectius de risc. Les viseres van començar a produir-se en impressores 3D el 25 de març i fins aleshores el personal investigador, el tècnic i els seus col·laboradors, entre ells estudiantat de màster i doctorat, no s'ha aturat. Una part de les viseres les recullen voluntaris del Col·legi Oficial d'Infermeres i Infermeres de Lleida (COILL) que les distribueixen a personal sanitari, mentre que les altres s'han repartit als hospitals universitaris Arnau de Vilanova i Santa Maria de Lleida, centres d'assistència primària (CAP), centres mèdics, residències de gent gran, centres d'acollida i d'acció educativa de Lleida i comarques, a AREMI, ASPID, ASPROS, al Banc de teixits i el Col·lectiu de llevadores de Lleida, els ajuntaments de Lleida i Alfarràs, el Centre Penitenciari Ponent, a més de farmàcies, entre altres.   A les 3.629 viseres fabricades a Lleida, cal sumar les 104 impreses pel grup de recerca A3 leather innovation Center del campus UdL-Igualada, que s'han repartit en diferents centres de l'Anoia. La fabricació d'aquests materials de protecció està sent possible gràcies a la col·laboració del personal docent i no docent de la UdL que han comprat 100 quilos de fil per a impressores 3D i 4.000 pantalles. La copisteria Armengol de Lleida també va fer donació gratuïta de 1.400 pantalles més.

Summary: La UdL obre un compte per recollir fons per lluitar contra el coronavirus


La reunió entre la direcció de Transports Metropolitans de Barcelona (TMB) i el comitè d’empresa ha acabat sense acord, segons han explicat a l’ACN fonts sindicals. La trobada, amb la mediació del Govern, havia de servir per desencallar la negociació del conveni col·lectiu, però aparentment cap de les dues parts ha mogut posicions. Després del rebuig de la plantilla de l’última proposta presentada per la presidenta de la comissió negociadora, el comitè d’empresa espera nous gestos de la direcció, però segons les mateixes fonts, aquests gestos no s’han produït. Ara, les dues parts s’han tornat a emplaçar per a aquest dimecres a les tres de la tarda, novament amb la mediació del Govern, per intentar trobar una sortida a la situació. Cal recordar que dijous vinent els treballadors votaran en assemblea si ratifiquen la nova convocatòria de vagues que el comitè ha presentat davant del Departament de Treball. En concret s’han convocat aturades parcials el cap de setmana del 18 i el 19 de juny, coincidint amb el festival de música Sónar.

Summary: Acaba sense acord la reunió entre direcció i comitè de TMB per desencallar el conveni col·lectiu


El PP d’Alberto Núñez Feijóo ha revalidat aquest diumenge amb certa comoditat la majoria absoluta a Galícia amb l’obtenció de 41 escons a les eleccions al parlament gallec, amb el 99,5% escrutat. Es tracta d’un resultat idèntic al que ja gaudia en l’actual legislatura i més que suficient per superar els 38 que marquen el límit de la majoria en un Parlament amb 75 diputats. En Marea –amb Luis Villares- ha protagonitzat la principal sorpresa situant-se en segona posició i obrant un ‘sorpasso’ a mitges sobre el PSdeG de Xoaquín Fernández Leiceaga. La coalició de Podemos, Anova, En Marea i Esquerda Unida ha sumat 14 escons, els mateixos però que els socialistes gallecs que s’han hagut de conformar també amb 14 (n’han perdut 4). El Bloc Nacionalista Gallec (BNG), liderat per la jove Ana Pontón, ha aguantat la forta caiguda pronosticada i ha sumat 6 diputats, perdent-ne només un en relació a fa quatre anys. C’s, que aspirava a entrar a la cambra gallega, no ha aconseguit representació. La participació en aquestes eleccions a Galícia ha estat del 63,7%, quasi nou punts més que en els comicis del 2012. Pel que fa a percentatges de vot, el PP ha arreplegat més del 47,6% dels sufragis dels gallecs, mentre que En Marea ha sumat el 19% del total i el PSdeG ha obtingut el 17,9% dels vots (no ha estat suficient però aquesta diferència de vots per desempatar les dues formacions a 14 diputats). El BNG s’ha conformat amb el 8,4% dels sufragis i, finalment, C’s ha aconseguit un insuficient 3,4% dels vots que no li ha obert la porta al parlament gallec. “Una gran majoria ha dit Galícia, sí”, ha assenyalat un eufòric Alberto Núñez Feijóo en la seva compareixença davant els mitjans. “Vull governar per a tothom. El que ens uneix és l’esperança dels gallecs. Per sobre de tot està Galícia”, ha continuat Feijóo.  De fet, el líder del PP gallec ha volgut deixar clar que “a Galícia no hi haurà línies vermelles, ni vetos, ni paràlisis. Seguirem avançant”. “El nostre compromís amb Espanya és seguir essent gallecs en aquesta nació espanyola”, ha conclòs Feijóo.  Ourense, 66% de participació  Per territoris, i amb un 99% escrutat, els 25 diputats en joc a A Coruña s'han repartit majoritàriament a les files populars. Els d'Alberto Núñez Feijoo se n'emporten 13 (47,83%); i En Marea, 5 (19,30%). Els socialistes també n'arrepleguen 5 (17,19% dels vots) mentre que el BNG obté 2 diputats (8,82%). La participació ha estat del 62,57%. A Pontevedra, i amb una participació de gairebé el 64%, el PP obté 11 diputats (43,23%); En Marea, 5 (22,02%), el PSdeG, 4 (18,37%) i en BNG també n'aconsegueix 2 (9,01%). Lugo, amb una de les participacions més altes (65,22%), ha donat 8 diputats al PP (52,85% del total de vots). Els socialistes són la segona força en aquest territori amb 3 diputats (19,02%); seguits d'En Marea amb 2 (15,37%) i del BNG amb 1 (7,40%). On més  gallecs s'han mobilitzat a les urnes, però, és a la demarcació d'Ourense (66,13%). El PP hi arrasa amb 9 diputats de 14 en joc (53,1%). Els socialistes són segons amb 2 (17,64%), frec a frec amb En Marea que també n'obté 2 amb el suport d'un 13,78%. El BNG en quarta posició obté un diputat en aquest territori (6,03%).

Summary: El PP revalida folgadament la majoria absoluta a Galícia amb 41 escons


El president del Consell Comarcal del Ripollès, Joaquim Colomer, es mostra crític amb la decisió de la Generalitat de proposar mantenir-los al nivell 0 de desconfinament i que haurà d'avalar el govern espanyol."És una notícia molt negativa perquè les dades ens avalen per poder passar a la fase 1 amb 47 casos cada 10.000 habitants", ha dit a l'ACN. Creu que cal tenir en compte altres paràmetres com densitat de població i els casos positius per poder "sectoritzar" Catalunya i afinar molt més que les regions sanitàries. I alerta que aquesta decisió perjudica l'economia del territori, amb establiments i negocis que porten cinquanta dies sense ingressos. Ha anunciat que presentaran una queixa al Departament de Salut per demanar que rectifiquin.

Summary: El president del Consell Comarcal del Ripollès: "Si hem fet les coses bé per què no podem passar al nivell 1?"


Més d'una trentena de persones que es diuen Urgell es reuniran aquest diumenge a la Seu per conèixer-se entre elles i fer-se una fotografia del moment. La trobada es va idear el mes de juny passat i, des d'aleshores, les organitzadores de l'acte han anat buscant gent amb aquest nom per avisar-los de l'esdeveniment. La jornada, que precisament es durà a terme coincidint amb el dia de les marededéus trobades, començarà amb una missa a la catedral de Santa Maria i una ofrena floral a la verge, que és la patrona de la capital alturgellenca. Després, els assistents compartiran un dinar de germanor al parc del Cadí i les protagonistes de la vetllada s'enduran una xapa commemorativa. L'Urgell Isus viu al municipi d'Alàs i Cerc, molt a prop de la capital alturgellenca, i és una de les organitzadores de la primera trobada d'Urgells, que tindrà lloc aquest diumenge a la Seu. En el seu cas, es diu així perquè el seu padrí de bateig va insistir-hi molt fins aconseguir que portés el nom de la patrona de la ciutat. De fet, al seu lloc de feina, la cooperativa Cadí, va coincidir amb el pare de l'Urgell Domenjó, la primera de la què se'n té constància i que va néixer l'any 61. Segons explica ella mateixa, en el moment d'inscriure-la al registre es van quedar sorpresos perquè, fins aquell moment, no sabien de ningú que hagués decidit posar aquest nom. Mentre, Isus se sent molt satisfeta perquè creu que "no podria tenir millor nom". A més, va decidir posar Urgell a la seva primera filla -que actualment viu a Eivissa-, encara que qui ho tenia més clar des d'un primer moment era el seu marit. Aquest mes de juny passat, parlant amb la Núria Fontanet, una amiga seva que té una nena que també es diu així, van decidir que calia fer un acte commemoratiu. A l'organització també s'hi va sumar de seguida l'Urgell Navarro i la Sara Camps, que també té una filla amb aquest nom. A partir d'aleshores han anat contactant amb les Urgell que ja coneixien i també n'han localitzat d'altres a través de les xarxes socials. A més, van demanar dades a l'Institut d'Estadística de Catalunya, l'Idescat, font a partir de la qual han sabut que hi ha 57 dones que es diuen Urgell o Maria Urgell a tot Catalunya, trenta d'aquestes a l'Alt Urgell. A més, hi hauria un nombre inferior a quatre d'homes que porten aquest nom, dels quals almenys dos viuen a la comarca de l'Urgell. De moment, han confirmat la seva assistència una trentena d'Urgells, alguns dels quals provinents de Barcelona i Granollers. La trobada, que compta amb el suport del Bisbat d'Urgell i de l'Ajuntament de la Seu, començarà a les 11.30 hores a la plaça dels Oms de la Seu d'Urgell, que serà el punt de reunió de totes les persones que es diuen així i els familiars que les acompanyen. Just després, aniran a la missa que es farà ala catedral, on es durà a terme una ofrena floral a la verge que porta el seu mateix nom. A continuació, s'ha previst una foto de grup al claustre i, finalment, un dinar de germanor al parc del Cadí. La intenció és que aquesta jornada tingui continuïtat en un futur, amb l'objectiu de reivindicar el nom d'Urgell i compartir anècdotes comunes, com ara la confusió que hi ha en alguns casos quan pensen que és el seu cognom.

Summary: La Seu acollirà diumenge la primera trobada d'Urgells, amb una trentena de participants amb aquest nom


La pel·lícula 'El Rey', dirigida per Alberto San Juan i Valentín Álvarez, s'estrenarà aquest dimarts a les 22 hores a l'Antiga Audiència de Tarragona en el marc del Festival REC. La història repassa la figura de Joan Carles I des que era petit fins als anys 90 per explicar la transició espanyola. "Ens han contat una transició que no és certa", ha explicat l'actor Guillermo Toledo, que forma part del repartiment. 'El Rey' ha saltat al cinema des del teatre, on s'ha escenificat durant dos anys. A més de Tarragona, 'El Rey' també s'estrena a Madrid. A partir de dimecres, també es podrà veure en sales de Barcelona, Bilbao i Pamplona. "Pensàvem que ningú la voldria projectar, distribuir ni veure-la, perquè la situació està com està i et poden tancar la sala", ha ironitzat Toledo. Per Willy Toledo, que interpreta l'expresident Felipe González, aquest és el "moment ideal" per estrenar la pel·lícula i "sumar-se" així als actes de celebració dels 40 anys de la Constitució. Apunta que el film també serveix per narrar com es va redactar la carta magna, "d'una manera absolutament antidemocràtica, amb sis individus del règim, que li van rentar la cara". 'El Rey', fins ara una obra interpretada en sales per 'Teatro de Barrio', sorgeix de "la necessitat d'explicar la realitat que ens toca viure avui, conseqüències de la 'no transició'", segons Toledo. Per explicar-ho, s'agafa la figura de Joan Carles I i es repassa la seva biografia, des que era petit fins als anys 90. "Salta al cinema perquè ens encanta el cine i comprometre'ns amb la realitat, i estem entestats en què la història arribi, perquè ens han explicat una transició que no és certa", ha carregat. Pel que fa al guió, calculen que el 70% de text prové de paraules textuals en entrevistes, llibres o documentals. Toledo ha assegurat que estan "feliços" amb el recorregut que de moment està tenint la pel·lícula perquè creien que ningú voldria projectar-la, distribuir-la ni veure-la. "Ens hem endut una sorpresa", ha confessat. I és que 'El Rey' no ho ha tingut fàcil per convertir-se en realitat. A banda dels recursos del teatre, el film s'ha finançat amb una campanya 'crowfunding', a la qual hi han arribat fons, sobretot, de Catalunya i el País Basc, a més de Madrid. La pel·lícula s'ha rodat en sis dies i mig i ni els directors ni els actors han cobrat per fer-la, segons Toledo. "És un model de cine que ens obliguen a fer i que no hauríem de permetre", ha reconegut l'actor, que ha apuntat que "quan ningú vol produir-la i tens la necessitat artística i ideològica de rodar-la, no et queda més remei que fer-ho així". En aquest sentit, ha criticat que no només no es fan polítiques a favor de la cultura, sinó que se'n fan en contra. Preguntat pel resultat de les eleccions andaluses, on el partit d'ultradreta Vox ha tret 12 escons, Toledo ha alertat que l'escenari es pugui traduir en altres punts d'Espanya i també en els comicis generals. "Alguns ens haurem de plantejar l'exili si governen el PP, Ciutadans i Vox", ha assegurat l'actor, que creu que, si és així, alguns podrien acabar "amb els ossos a la presó". A més, ha dit que "qualsevol dissident ha de tenir, no por, sinó pànic" per la "violència de la qual són capaços". Pel que fa a la cultura, ha considerat que si ara ja treballen en precari, en cas d'un executiu amb PP, Cs i Vox, la situació serà més "perillosa". "Ens cansarem de veure Bertín Osborne i Marta Sánchez", ha afegit. L'actor, processat per un presumpte delicte contra els sentiments religiosos per insults a Déu i la Verge Maria, ha apuntat que nota una "falta de suports" del món de la cultura cap a ell, però que ho comprèn. "És un missatge clar a la resta de companys: us pot passar el mateix que a Guillermo Toledo", ha dit. Considera que l'Estat espanyol vol que els ciutadans tinguin "por" d'expressar la seva ideologia, la seva orientació sexual o parlar amb el seu idioma. Jornada professional del REC El Festival REC, que va arrencar dissabte a la nit amb l'estrena del film 'Pepe, una vida suprema', ha arrencat aquest dimarts les activitats professionals, centrades en l'aplicació de tècniques com la realitat virtual, la neurotecnologia i el món de les xarxes socials.

Summary: El Festival REC porta a Tarragona la preestrena de 'El Rey', d'Alberto San Juan, basada en la figura de Joan Carles I


Ensenyament vol fer un impuls més a la lluita contra la segregació escolar i, seguint les recomanacions del Síndic de Gregues, preveu que durant aquest curs s'elabori el Pacte contra la Segregació Escolar, un acord que anirà acompanyat d'altres mesures com ara la modificació del decret d'admissió o la vigilància més estricta de centres concertats que no actuïn correctament. El conseller d'Ensenyament, Josep Bargalló, també ha explicat aquest dijous que està previst elaborar un mapa sobre la innovació educativa i una agència d'avaluació que ha de valorar des d'un punt de vista científic l'èxit dels projectes educatius i la seva incidència sobre els alumnes.  El conseller Bargalló ha explicat que ja s'ha advertit als possibles centres concertats que s'ha detectat que podrien estar incomplint la normativa i per tant segregant de manera voluntària. Tot i que no ha volgut concretar el nombre, ha dit que són ''pocs centres''. En aquest sentit, per Barballó, l'administració és responsable que cap centre que rep diners públics pugui estar fent aquestes pràctiques. En un mateix sentit, Bargalló, ha recordat que es revisaran en un futur els concerts a les escoles que segreguen per sexe, per exemple. El Departament realitzarà un mapa de centres concertats per analitzar les condicions socials, econòmiques i geogràfiques de cadascun, ja que considera que segons la funció educativa del centre, l'entorn i la lluita per l'equitat que realitzen haurien de rebre més o menys finançament.  Aquesta és una de les mesures que es vol tirar endavant aquest curs escolar, així com el nou decret d'admissió, com a eina clau per lluita contra aquesta segregació. Bargalló però, no ha avançat en quins termes es farà aquesta modificació.  Entre els projectes d'enguany, el Departament té previst realitzar un a mapa d'innovació educativa que ha de permetre identificar i avaluar la innovació dels centres i la incidència real sobre els alumnes. Promocionar la competència digital o crear noves modalitats de formació, com és el pilotatge de píndoles formatives de curta durada com alternativa a la formació existent per a professors són altres iniciatives que s'aniran desplegant enguany.  Revisió d'horaris i ràtios Com ja s'havia manifestat anteriorment, Bargalló està disposat a fer una revisió dels horaris escolars en funció dels resultats que s'hagin produït. ''No farem res que no sigui producte de l'avaluació però tampoc de la comoditat'', ha dit Bargalló, que reivindica que qualsevol mesura d'aquest tipus s'ha de fer en funció de l'alumne i no per altres moments. Per això, es començarà a treballar amb els consells comarcals i els municipis per poder prendre decisions de cara al futur. Qualsevol canvi és provable que no s'apliqui fins al curs vinent, però Bargalló també ha obert la porta a modificar aquests horaris abans si la comunitat educativa afectada hi està d'acord.  Disminuir ràtios en un futur Bargalló ha reconegut que hi ha la voluntat de disminuir ràtio i per tant, aprofitar el descens de preinscripció i un possible augment de pressupost per fer-ho possible. Per això, ha destacat que ''aniria molt malament'' una nova pròrroga de pressupostos per prendre mesures d'aquest tipus.

Summary: Ensenyament revisarà concerts i modificarà el decret d'admissió per lluitar contra la segregació escolar